b'\n_START_ARTICLE_\nAnte Beg\n_START_SECTION_\n\xc5\xbdivljenje in delo\n_START_PARAGRAPH_\nV Celju je kon\xc4\x8dal 6 razredov gimnazije ter se nato privatno pripravljal za u\xc4\x8diteljsko usposobljenost; kot pomo\xc5\xbeni u\xc4\x8ditelj je slu\xc5\xbeboval v Jurklo\xc5\xa1tru in v Ribnici na Pohorju. Leta 1897 se je posvetil novinarstvu. Med drugim je izdajal in urejal Slovensko zadrugo in celjsko Domovino, 1902 je vstopil v uredni\xc5\xa1tvo Slovenskega naroda kot naslednik Josipa Nollija. V letih 1909\xe2\x80\x931915 je bil potujo\xc4\x8di u\xc4\x8ditelj in organizator Dru\xc5\xbebe sv. Cirila in Metoda ter v tem \xc4\x8dasu sourednik Slovenskega branika in dopisnik Edinosti, So\xc4\x8de in \xc5\xa1e nekaterih drugih listov. Po kon\xc4\x8dani vojni je bil eno leto urednik tednika Domovina, nato Kmetijskega lista in dve leti sourednik Jugoslavije. V sloven\xc5\xa1\xc4\x8dino je prevedel Nove pravljice iz 1001 no\xc4\x8di (1901), za Dramati\xc4\x8dno dru\xc5\xa1tvo v Celju pa igri Gospod Jakob in Nova \xc5\xbeeleznica. V ve\xc4\x8d knjigah je opisal Slovensko-nem\xc5\xa1ko mejo do popisa 1900 na \xc5\xa0tajerskem (1905), Koro\xc5\xa1kem (1908), Ko\xc4\x8devskem (1911), Ustoli\xc4\x8denje koro\xc5\xa1kih vojvod (1908), sestavil Narodni kataster Koro\xc5\xa1ke (1910) ter Slovensko \xc5\xa1olstvo na Koro\xc5\xa1kem v preteklem stoletju (1912); v Slovanu je objavil potopisni \xc4\x8drtici \xc4\x8crna gora (1907) in Po slovanskem jugu (1908) ter spisal poljudnoznanstveno knjigo Na\xc5\xa1e gobe (1923).'